FI Euroopan unionin virallinen lehti C 169/25

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 169/09

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”STORNOWAY BLACK PUDDING”

EY-N:o: UK-PGI-0005-0876-03.05.2011

SMM ( X ) SAN ( )

1. Nimi:

”Stornoway Black Pudding”

2. Jäsenvaltio tai kolmas maa:

Yhdistynyt kuningaskunta

3. Maataloustuotteen tai elintarvikkeen kuvaus:

3.1 Tuotelaji:

Luokka 1.2: Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta:

Stornoway Black Pudding -verimakkara on Stornowayn, Skotlannin länsirannikolla sijaitsevan Ulko-Hebridien saariketjuun kuuluvan Lewisin saaren pääkaupungin, ainutlaatuinen tuote. Yksilöllisistä paikallisista valmistusohjeista riippuen sen väri raakana vaihtelee voimakkaan punaruskeasta syvän tummanruskeaan.

Stornoway Black Pudding valmistetaan seuraavista aineosista:

— naudan tali

— kaurahiutaleet

— sipuli

— lampaan, naudan tai sian veri

— vesi, mikäli käytetään kuivattua verta

— suola

— pippuri

— synteettinen tai luonnonsuoli tai -kuori.

Muita mausteita ei sallita, eikä Stornoway Black Pudding saa myöskään sisältää keinotekoisia väri-, maku-, täyte- tai säilöntäaineita.

Alkuperäisessä muodossaan tuote valmistetaan lieriön muotoisena kuoreen täytettynä makkarana, jonka pituus on 150–500 mm, halkaisija 52–72 mm ja paino 0,5–1,36 kg. Asiakkaiden pyynnöstä sitä voidaan kuitenkin valmistaa myös muun kokoisena ja muotoisena, esimerkiksi lenkkinä tai viipaleina.

Tuote on kostea, rakenteeltaan kiinteä, ja siinä esiintyy selvästi havaittavia, joskin pienikokoisia rasvahiukkasia. Stornoway Black Puddingin valmistukseen käytettävät skotlantilaiset kaurahiutaleet vaikuttavat ratkaisevasti tuotteen karkeaan rakenteeseen.

Stornoway Black Puddingin muoto säilyy hyvin myös kypsentämisen aikana. Kypsänä makkara on lähes musta ja lohkeaa leikattaessa hyvin helposti murenematta silti erityisemmin. Lihaisa maku on kostea, runsaan täyteläinen, maukas, maustettu mutta ei liian mausteinen; suutuntuma on vähärasvainen ja miellyttävä ja jälkimaku selkeän puhdas.

3.3 Raaka-aineet (ainoastaan jalostetut tuotteet):

Käytetyissä valmistusohjeissa on perinteisesti jonkin verran yksilöllisiä eroja. Toiset valmistajat leikkaavat aineosat hienoiksi, toiset jättävät ne karkeammiksi, mikä saa aikaan pieniä eroja tuotteen ulkonäössä ja rakenteessa. Myös eri aineosien väliset suhteet voivat vaihdella hieman ohjeesta riippuen.

Stornoway Black Pudding -verimakkaran aineosien prosentuaalisen osuuden on oltava seuraavissa rajoissa:

— naudan tali: vähintään 37 % ja enintään 50 %

— kaurahiutaleet: vähintään 16 % ja enintään 20 %

— sipuli: vähintään 15 % ja enintään 18 %

— lampaan, naudan tai sian veri: vähintään 12 % ja enintään 26 %

— vesi, mikäli käytetään kuivattua verta

— suola: vähintään 0,6 % ja enintään 2 %

— pippuri: vähintään 0,4 % ja enintään 2 %

— synteettinen tai luonnonkuori (-suoli): halkaisija 52–72 mm, pituus 150–500 mm.

3.4 Rehu (ainoastaan eläinperäiset tuotteet):

Ei sovelleta

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Kaikkien seuraavien Stornoway Black Pudding -verimakkaran valmistelu- ja tuotantovaiheiden on tapahduttava maantieteellisellä alueella:

— talin valmistelu

— aineosien sekoittaminen

— makkaroiden täyttäminen

— kypsentäminen ja jäähdyttäminen.

3.6 Viipalointia, raastamista, pakkaamista jne. koskevat erityiset säännöt:

Ei sovelleta

3.7 Merkintöjä koskevat erityiset säännöt:

Ei sovelleta

4. Maantieteellisen alueen tarkka rajaus:

Stornowayn kaupunki Lewisin saarella sekä Stornoway Trustin alueeseen kuuluvat kunnat

5. Yhteys maantieteelliseen alkuperään:

5.1 Maantieteellisen alueen erityisyys:

Jo vuosisatojen ajan Lewisin saaren yhteiskuntaelämä on perustunut Skotlannille ominaiseen pienimuotoiseen vuokraviljelyyn (crofting). Vasta noin neljän viime vuosikymmenen ajan vuokraviljelijät ovat hankkineet myös ulkopuolista työtä, ja heistä on tullut osa-aikaisia pienviljelijöitä. Crofting on mitä suurimmassa määrin kotitarveviljelyä. Stornowayn vuokraviljelijät pitivät muutamia lampaita, sikoja ja/tai lehmiä, ja heidän oli varmistettava, että kaikki eläimenosat käytettiin kokonaisuudessaan. Eläimet teurastettiin yhteistyössä, ja jäähdytysmahdollisuuksien puuttuessa lihat jaettiin naapureiden kanssa, jotka vastavuoroisesti toivat myöhemmin oman osuutensa, jolloin lihaa oli saatavilla koko pitkän talven ajan.

Verimakkaran skottilaisgaelinkielinen nimi on ”Marag Dubh” (dubh tarkoittaa mustaa). Sen valmistamista varten eläin teurastettiin ja veri kerättiin talteen. Sisälmykset poistettiin ja puhdistettiin suolaisessa merivedessä. Sen jälkeen ne vietiin takaisin tilalle, käännettiin sisäpuoli ulospäin ja pantiin vatiin kylmään veteen, johon yleensä lisättiin merivettä ja suolaa, minkä jälkeen niiden annettiin liota kannen alla 24 tuntia. Sitten sisälmykset huuhdottiin, ensin kylmässä ja sen jälkeen kuumassa vedessä. Tämän aikaa vievän käsittelyn tuloksena mahalaukun sisäseinämä pehmeni, ja sisälmykset voitiin kaapia puhtaan valkoisiksi. Kokonaisista sisälmyksistä saatiin kuori vähintään viidelle Marag Dubh -verimakkaralle: Deasainn (pötsistä), Brog/Boot, Curachd an Righ/King’s Crown) sekä kaksi sykkyräsuolesta leikattua ja sidottua pitkulaista makkaraa.

Vuokraviljelijöillä ei ollut varaa haaskata lihaa, joten he söivät samaa ruokaa joka päivä kunnes se oli loppu. Verimakkarasta sai paljon rautaa, ja se oli ja on edelleen hyvin tärkeä osa Stornowayn asukkaiden ruokavaliota. Sen valmistukseen käytetyt skotlantilaiset kaurahiutaleet takaavat tuotteen karkean rakenteen. Talin korkean kaloripitoisuuden ansiosta verimakkara on mitä mainiointa talviruokaa Hebridien kaltaisessa kylmässä ilmanalassa.

Stornoway Black Pudding -verimakkaran valmistus vaatii monia kädentaitoja, kuten

— naudan talin valmistelu, joka edellyttää sen puhdistamista ja leikkaamista haluttuun kokoon;

— kuivien aineosien sekoittaminen, joka edellyttää huolellista punnitsemista, jotta seoksen rakenne on riittävän tiivis; lihamestari arvioi tämän silmämääräisesti kokemuksensa perusteella;

— täyttö käsin laitteen avustuksella, minkä jälkeen osa makkaroista sidotaan käsin;

— kypsytys ja jäähdytys; kypsytetyt makkarat ripustetaan yksitellen jäähtymään.

Vaaditut taidot ovat kehittyneet paikallisesti ja siirtyneet sukupolvelta toiselle. Näin ovat säilyneet Stornoway Black Pudding -verimakkaran perinteiset ominaisuudet.

5.2 Tuotteen erityisyys:

Stornowayn verimakkara on ainutlaatuinen tuote, jonka valmistukseen käytetään ainoastaan seuraavia aineosia määrän mukaan alenevassa järjestyksessä: naudan tali, kaurahiutaleet, sipuli, veri (jos käytetään kuivattua verta, lisätään vettä), suola ja pippuri. Tuotteessa ei ole keinotekoisia väri-, maku-, täyte- tai säilöntäaineita. Väri raakana vaihtelee voimakkaan punaruskeasta syvän tummanruskeaan.

Muista alueellisista verimakkaroista poiketen Stornowayn verimakkaran pääasiallinen aineosa on naudan tali. Sillä tarkoitetaan naudan munuaisten ja kupeiden ympärillä olevaa rasvaa, jonka sulamispiste on alhainen (45–50 °C), joten sitä on helppo käyttää kiinteässä muodossa valmistusvaiheessa, mutta se sulaa, kun tuote kypsytetään höyryssä tai keittämällä. Vaikka tali on lähes mautonta, se korostaa muiden ainesten makua ja keventää myös makkaran rakennetta. Talin korkean kaloripitoisuuden ansiosta verimakkara on mitä mainiointa talviruokaa Hebridien kaltaisessa kylmässä ilmanalassa. Stornowayn verimakkaran valmistukseen käytetyt, Skotlannissa kasvatetusta kaurasta saadut hiutaleet takaavat tuotteen karkean rakenteen.

Stornoway Black Pudding -verimakkaran perusresepti on säilynyt muuttumattomana vuodesta toiseen. Se sisältää edelleen yksinomaan naudan talia, kaurahiutaleita, sipulia, verta, suolaa ja pippuria, mutta valmistusmenetelmiä oli muutettava tiukempien hygieniavaatimusten tultua voimaan ja makkaran kysynnän lisäännyttyä. Tuotantovaiheet edellyttävät runsaasti erityistaitoja. Naudan tali on valmisteltava käsin, jotta se voidaan leikata tasaisen kokoisiksi pieniksi palasiksi. Kuivat aineosat on sekoitettava ensin (käsin tai koneellisesti) ennen nesteen lisäämistä ja sekoittamista. Kaikki aineosat punnitaan aina erittäin huolellisesti, jotta rakenne säilyy tiiviin puuromaisena mutta silti jossain määrin sekoittuvana. Seos viedään laitteeseen, joka pursottaa massan makkarankuoreen. Täyttö tapahtuu käsin vetämällä suoli koneen suuttimen päälle. Myös massan pursotusvauhtia säädellään käsin. Sen jälkeen päät sidotaan joko käsin langalla tai suljetaan koneellisesti. Kypsytetyt makkarat ripustetaan yksitellen telineeseen jäähtymään.

Stornoway Black Pudding voidaan kypsentää kuorellisena tai kuorettomana, ja sen muoto säilyy muuttumattomana koko kypsytysprosessin ajan. Kypsä verimakkara on väriltään lähes musta, ja se lohkeaa leikattaessa erittäin helposti murenematta silti erityisemmin. Lihaisa maku on kostea, runsaan täyteläinen, maukas, maustettu mutta ei liian mausteinen; suutuntuma on vähärasvainen ja miellyttävä ja jälkimaku selkeän puhdas.

Lihamestarit valmistavat edelleen tätä muista erottuvaa paikallista tuotetta sukupolvelta toiselle periytyneiden reseptien mukaan säilyttäen tuotteen aineosista ja rakenteesta johtuvat perinteiset erityispiirteet

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Jo vuosisatojen ajan Lewisin saaren yhteiskuntaelämä on perustunut Skotlannille ominaiseen pienimuotoiseen vuokraviljelyyn (crofting). Vuokraviljelijöillä ei ollut varaa haaskata lihaa, joten he söivät samaa ruokaa joka päivä kunnes se oli loppu. Verimakkarasta sai paljon rautaa, ja se oli ja on edelleen hyvin tärkeä osa Stornowayn asukkaiden ruokavaliota.

Stornowayn verimakkara on ainutlaatuinen tuote, jonka valmistukseen käytetään ainoastaan seuraavia aineosia määrän mukaan alenevassa järjestyksessä: naudan tali, kaurahiutaleet, sipuli, veri, suola ja pippuri sekä mahdollisesti lisättävä vesi. Tuotteessa ei ole keinotekoisia väri-, maku-, täyte- tai säilöntäaineita.

Muista alueellisista verimakkaroista poiketen Stornowayn verimakkaran pääasiallinen aineosa on naudan tali. Sillä tarkoitetaan naudan munuaisten ja kupeiden ympärillä olevaa rasvaa, jonka sulamispiste on alhainen (45–50 °C), joten sitä on helppo käyttää kiinteässä muodossa valmistusvaiheessa, mutta se sulaa, kun tuote kypsytetään höyryssä tai keittämällä. Vaikka tali on lähes mautonta, se korostaa muiden ainesten makua ja keventää myös makkaran rakennetta. Useimmat alueelliset verimakkarat valmistetaan käyttäen sian verta, mutta Stornoway Black Pudding voidaan valmistaa joko lampaan, naudan tai sian verestä, joka mahdollisuuksien mukaan saadaan saaren paikallisesta teurastamosta.

Eräät Stornoway Black Pudding -verimakkaran tuottajayhdistykseen kuuluvista Stornowayn lihamestareista ovat valmistaneet ja myyneet verimakkaraa jo vuodesta 1931, mistä lähtien tuotetta on pidetty kaupan kyseisellä nimellä. Lihamestarit ovat yhteisesti käyttäneet nimeä ”Stornoway Black Pudding” ja pyrkineet noudattamaan korkeita laatuvaatimuksia sekä vaalimaan tuotteen yhteyttä Hebridien kulttuuriperintöön. Makunsa ja laatunsa ansiosta tuote onkin saanut yhä enemmän kansainvälistä mainetta, ja se tunnetaan nykyisin yhtenä Yhdistyneen kuningaskunnan herkullisimmista verimakkara- ja verivanukastuotteista. Perinteisesti vuokraviljelijöiden perusravintona tunnetusta tuotteesta on tullut kansainvälisesti arvostettu herkku.

Stornoway Black Pudding on luontaisesti yhteydessä alueen matkailuun, ja kävijät ostavat sitä usein matka- ja makumuistoksi saarilta. Tuotenimen ja Stornowayn välinen alueellinen yhteys tunnustetaan maailmanlaajuisesti. Useimmissa Skotlannin matkaoppaissa mainitaan Lewisin saaren yhteydessä Marag Dubh, ja yhteys mainitaan myös useissa sadoissa Google-portaalin hakutuloksissa. Hebridien kävijämäärä on kasvussa, ja alueen matkailua on osaltaan vauhdittanut näkyvyys televisiossa Monty Hallin Luonnon ehdoilla Ulko-Hebrideillä -sarjan kaltaisissa suosituissa ohjelmissa. Verimakkarasta kerrottiin myös National Geographic -lehden tammikuun 2010 numerossa, ja se oli olennainen osa skotlantilaista alkuperää oleville henkilöille suunnattua Visit Scotland 2010 -matkailunedistämiskampanjaa.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://www.archive.defra.gov.uk/foodfarm/food/industry/regional/foodname/products/documents/stornoway-black-pudding-pgi.pdf

(1) EUVL L 93, 31.3.2006, s. 12.